P r e d k l a d a c i a    s p r á v a

I n f o r m á c i a
o východiskách projektu transformácie TASR

Materiál sa predkladá v nadväznosti na úlohu vyplývajúcu z uznesenia vlády SR č. 805/2000 bod C.19, ktorým vláda uložila ministrovi kultúry predložiť do 30. apríla 2001 na rokovanie vlády návrh projektu transformácie Tlačovej agentúry SR (TASR). 

Na úrovni Ministerstva kultúry SR bol materiál vypracovaný a prerokovaný Radou ministra kultúry pre masmédiá, ktorá sa touto problematikou zaoberala na svojich zasadnutiach 18. januára 2001, 15. februára 2001 (prizvaný aj generálny riaditeľ TASR), 29. marca 2001 a 19. apríla 2001. Ministerstvo kultúry SR predložilo 3. mája 2001 na rokovanie vlády materiál “Informácia o východiskách projektu transformácie Tlačovej agentúry SR” (č. m. MK-6/2001-1/20). 

Potreba predloženia a prerokovania predmetného materiálu vyplýva zo súčasného postavenia TASR ako štátnej organizácie a z jej doterajšieho režimu hospodárenia a zo súvisiaceho vzťahu k štátnemu rozpočtu, ako aj z charakteru činností, služieb a produktov TASR a z jej pôsobenia v mediálnom prostredí Slovenskej republiky. Základnou požiadavkou predloženia predmetného materiálu je potreba zmeny doterajšieho hospodárenia a financovania TASR.

Predložený materiál rekapituluje jednotlivé možnosti transformácie TASR a uvádza ich možné dôsledky a súvislosti predovšetkým vo vzťahu k charakteru činností a produktov TASR a k jej postaveniu v kontexte mediálneho prostredia Slovenskej republiky. V ďalšej časti materiál pomenúva základné kroky postupu transformácie TASR v alternatívach akciovej spoločnosti a verejnoprávnej organizácie. Materiál je doplnený prílohami o súčasnom postavení a činnosti TASR a prehľadom postavenia a pôsobenia tlačových agentúr v niektorých európskych krajinách.

Očakávaný dopad predloženého materiálu a následne transformačného projektu je predovšetkým v oblasti verejných financií, nakoľko zmenou postavenia a hospodárenia TASR sa zmení jej vzťah k štátnemu rozpočtu, a to najmä v súvislosti s potrebou zvýšenia transparentnosti a účelnosti používania verejných zdrojov určených na financovanie konkrétnych činností, služieb a produktov, ktoré TASR uskutočňuje z hľadiska záujmov štátu a na základe požiadaviek štátnych orgánov a organizácií.

V prípade schválenia predloženého materiálu a navrhovaného uznesenia vlády Slovenskej republiky vypracuje TASR v spolupráci s Ministerstvom kultúry SR transformačný projekt TASR s podrobným vyčíslením ekonomických a právnych súvislostí transformácie a so stanovením jej postupu. Je nevyhnutné, aby v prípade základného rozhodnutia vlády o ďalšej príprave transformácie TASR vypracoval a predložil transformačný  projekt generálny riaditeľ TASR aj s podrobnou analýzou činností a hospodárenia TASR.

Ministerstvo kultúry SR predložilo materiál do medzirezortného pripomienkového konania a spracovalo jeho vyhodnotenie, ktoré dňa 3. júla 2001 predložilo listom ministra kultúry č. MK-1353/2001-1 ako dodatok k pôvodnému materiálu. Vyhodnotenie medzirezortného pripomienkového konania je súčasťou predkladaného materiálu vo forme zodpovedajúcej termínu uskutočnenia a vyhodnotenia tohto konania.

Ministerstvo kultúry SR listom generálneho riaditeľa sekcie médií a audiovízie zo dňa 11. septembra 2001 (č. MK-248/2001-900) požiadalo generálneho riaditeľa TASR o návrh metodiky výpočtu a o poskytnutie podkladov pre ekonomickú kvantifikáciu možností transformácie TASR na obchodnú spoločnosť, resp. na verejnoprávnu organizáciu a tiež o poskytnutie podkladov pre kvantifikáciu dôsledkov takejto transformácie na štátny rozpočet a na majetok štátu. Na základe spoločného rokovania pracovnej skupiny zloženej zo zástupcov Ministerstva kultúry SR a TASR predložila TASR požadované podklady a informácie, ktoré Ministerstvo kultúry SR predložilo ako prílohu k predmetnému materiálu.

Po predložení predmetného dodatku požiadal odbor vládnej agendy Úradu vlády SR listom riaditeľa odboru zo dňa 8. októbra 2001 (č. 3201/2001) kanceláriu ministra kultúry o prepracovanie materiálu s cieľom sprehľadniť ho, aktualizovať návrhy termínov uznesení a pripojiť stanovisko Ministerstva financií SR k vyčísleniu dôsledkov transformácie TASR na štátny rozpočet. V zmysle tejto požiadavky Ministerstvo kultúry SR upravilo predmetný materiál a predložilo ho listom generálneho riaditeľa sekcie médií a audiovízie zo dňa 15. novembra 2001 (č. MK-564/2001-900) na vyjadrenie Ministerstvu financií SR. Ministerstvo financií predložilo svoje pripomienky a stanovisko k materiálu listom generálneho riaditeľa sekcie rozpočtovej zo dňa 3. decembra 2001 (č. 19579/2001-42). Na základe predložených pripomienok požiadalo ministerstvo kultúry listom zo dňa 5. decembra 2001 ministerstvo financií o prerokovanie predmetných pripomienok formou rozporového konania. Konanie sa uskutočnilo dňa 11. decembra 2001 a jeho výsledkom je odstránenie rozporov a súhlas ministerstva financií s predložením upraveného materiálu v novom znení na rokovanie vlády.